庚午臘中苦寒不雪不雪嶺南之常而苦寒爲希有矣
作者：鄭剛中
朝代：宋

paragraphs: 簷風動修竹，終夜玉相戞。
曉望山頭松，孤瘦凍欲折。
欣然掃茅亭，凖擬看飛雪。
待之既踰時，腳硬冷如鐵。
青山全不老，暮雨空凄絕。
豈非地氣偏，濕濁舊不泄。
翦水下雲来，祗向虚空歇。
今年臘中寒，萬口稱凜冽。
此是雪先聲，蕩洗嶺南熱。
蜑叟且莫驚，造化無差别。
會須煙瘴林，都有琪花結。
草色潤如酥，看取焦枯活。